At junjun xjal grieg otok che jaꞌwil cyucꞌil mastl xjal cꞌulul tuj ninkꞌij.
E pon lakꞌeꞌ ke jlu ttxlaj Pelip ex e cubsan twitz:
—Tat,
kajbile tuꞌn tkile Jesús,
che chi.
Ate Pelip aj Betsaida aju tnam taꞌ tuj txꞌotxꞌ Galiley.
Xiꞌtzun Pelip ex xi tmaꞌn te Andrés;
atzunte Andrés tucꞌix Pelip xi cymaꞌn te Jesús.
Xitzun ttzakꞌweꞌn Jesús:
—Ma pon tkꞌijlalil tuꞌn njaw nimsaꞌne,
akine scꞌoꞌmaj kine tuꞌn Dios tuꞌn ntene cyucꞌil xjal.
Ax toc cxel nmaꞌne cyeye,
aju twitz triw ka mintiꞌ ma cuꞌx makuꞌn tuj txꞌotxꞌ,
junxte cyjel ten,
mlay pokꞌl;
katzun ma cuꞌx makuꞌn,
nim twitz cꞌoquel.
Alcye jun xjal oꞌcx toc tcꞌuꞌj tiꞌj tchwinklal twitz txꞌotxꞌ,
mlay tcamba aju chwinklal in tzaj tkꞌoꞌn Dios;
pero alcye jun xjal nneꞌl ticꞌun tchwinklal tzalu twitz txꞌotxꞌ,
oc tcambaꞌ aju chwinklal in tzaj tkꞌoꞌn Dios tuꞌn tten tchwinklal te jumajx.
Ka at jun xjal taj tuꞌn tajben weye,
lpeꞌc wiꞌje;
jatum chin tele axtzun ctel aju in ajben weye.
Ka at jun ma tzꞌajben weye,
oc cjawil nimsaꞌn tuꞌn Nmane.
Ma naj nnable jaꞌlo;
¿ex alcye cxel nmaꞌne?
¿Ocpe cxel nmaꞌne cyjaꞌ:
Tat,
chin tcloma tuꞌn miꞌn ticꞌx wuꞌne?
Miꞌn,
porque ma chin ule tuꞌn ticꞌx wuꞌne.
Tat,
nimsaꞌnctz tbiya.
Tzajtzun jun tkꞌajkꞌajel tuj cyaꞌj,
ex tma:
—Ma jaw nnimsaꞌne,
ex cjawil nnimsaꞌntle juntl maj.
Atzun ke xjal ax ateꞌtok,
tej cybinte tkꞌajkꞌajel,
cyma ka jun kꞌancyok o kꞌajt.
Ex at junjuntl cyma:
—Jun anjel ma yolin tucꞌil,
che chi.
Xi ttzakꞌweꞌn Jesús:
—Mya tuꞌn nlaje ma tzaj tkꞌajkꞌajel lu,
nok oꞌcx tuꞌn cylaje.
Jaꞌlo tkꞌijlalil tuꞌn tcub cysentens xjal twitz txꞌotxꞌ;
ex aju nejenel at twitz txꞌotxꞌ cꞌelex lajoꞌn jaꞌlo.
Ka ma chin jaw kꞌiꞌne twitz txꞌotxꞌ,
che tzajel wiꞌne cycyakil xjal tuꞌn cyten wucꞌile.
Tma Jesús jlu tuꞌn tel cynicꞌ xjal tiꞌj tzaꞌn tten tuꞌn tcyim.
Xitzun cymaꞌn xjal te:
—Baꞌn kuꞌne aju in tmaꞌn tuj Tuꞌjil ley,
ate Crist aju at toclen tuꞌn Dios,
cucx ctel te jumajx.
¿Tzaꞌntzun tten in tmaꞌna ka il tiꞌj tuꞌn tjaw kꞌiꞌn twitz txꞌotxꞌ aju xjal scꞌoꞌmaj tuꞌn Dios tuꞌn tten cyucꞌil xjal?
¿Alcyetzun ju xjal scꞌoꞌmaj tuꞌn Dios?
Xitzun tmaꞌn Jesús cye:
—Nok chꞌintl ctel ju spicꞌun cyxole;
che bete acux atx spicꞌun cyucꞌile,
tuꞌntzun miꞌn tcanun naj klolj cyiꞌje;
porque aju xjal in bet tuj klolj,
mintiꞌ baꞌn tuꞌn tzaꞌn t-xiꞌ.
Che ocslantzune tiꞌj ju spicꞌun acux atx cyucꞌile,
tuꞌntzun cyoque jun xjal ic tzaꞌn spicꞌun,
chi Jesús.
Atzun jlu tma Jesús ex icꞌtzun,
xi tewan tib cywitz xjal.